Лъчезар Станчев
Край елхата

chitanka.info

Дядо Мраз, къде се бавиш

в тази бяла зимна нощ?

Гледай да не ме забравиш,

да не дойдеш с празен кош.

Мило птиче от елхата,

разпери крилца, хвръкни,

доведи го със шейната

през поля и планини.

Грей по-силно ти, звездичке,

ярко, ярко заблести —

от високата елхичка

пътя му насочвай ти.

И котака ми не чака,

клонче залюля с краче,

Дядо Мраз да викне в мрака.

Звънкай, сребърно звънче!

Дядо Мраз, къде се бавиш,

нищо, че си доста стар,

бързай. Да не ме забравиш.

Книжка искам — хубав дар.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.